钦定古今图书集成/方舆汇编/职方典/第1094卷 > 《瑞光岩丹霞禅院记》李纲
## 钦定古今图书集成/方舆汇编/职方典/第1094卷 > 《瑞光岩丹霞禅院记》李纲

东南名山，如所谓四明、天台、衡岳、庐阜，号为瓌伟秀
绝者，多为浮屠氏所居，名蓝巨刹，绵亘相望。至于下
州小邑，一岩一壑，搜奇择胜，亦靡遗者。推原其端，必
有开士法眼清净，道行高洁，为一方之所信仰，乃能
披荆棘，创道场，肇基开迹，以贻后人，非偶然也。邵武
军泰宁县，山水之胜，冠于诸邑。出县西门二十里，曰
“瑞溪。”有山焉，三峰秀峙，岩洞相连。西曰丰岩，东曰瑞
光岩，中曰罗汉岩。岌嶪嵌空，鼎足而列，皆有兰若建
于其下。不涂墍茨而风雨之患除，不凿户牖而日月
之光入。堂殿楼阁，窈窕玲珑，泉石草木，幽奇芳润。叠
嶂屏其前，层峦拥其后，山回路转，岩洞乃出。谓“造物
者融结无意，吾不信也。”三岩中，独瑞光岩兴于近年，
盖宗本禅师之所建立也。师邵武农家子，初不知书。
大观庚寅年游山间，遇异僧，示以出家时节因缘，且
密有所付，心地豁然，遂能通儒、释诸书，作偈颂道未
然，事多验。既落发，受具戒，居双林院，远近向风，户外
之屦满矣。政和辛卯春，师诣汀州南安岩，谒定光古
佛。道出泰宁，夜梦紫袍神告之曰：“师此行宜住瑞溪。”
觉而异之。诘旦，瑞溪有檀越曰江牧，曰邹捍，迎师以
居丰岩，礼意勤甚。师以《符梦》所告，从其请。既而同游
前岩，爱其幽胜。二檀越相与语曰：“师倘有意驻瓶锡
于此，当为创筑新庐，以垂无穷。”师许之，鸠工抡材，不
三月而告成。会有旨，天下佛寺有神仙迹者，还为道
观，听旧额建寺他所，而郡之丹霞院应改。朝散大夫
权邵事陈侯绍移额于岩中，以成师志，寺因号丹霞。
先是岩有光景之异，未几院额至。故集贤殿修撰罗
公畤时帅长乐，与师有素，闻而喜之，为目其岩曰“瑞
光”，且施财，率众力而新之。为门、为殿，为法堂，为丈室，
于中为钟楼、为库、为厨，于左为华岩阁，为“应真阁，为
僧堂于右，皆规模丛林，具体而微，制度精巧，金碧炳
焕。一旦，出丰岩罗汉岩右，互相辉映，若图画然，真胜
地也。”宣和初，以左史论事谪官沙阳修撰。罗公方里
居，相从甚厚，称道师不容口，因寓书以偈颂相往来。
迨建炎末，蒙恩归自海上，来居泰宁，始与师相识。尝
访于岩间，为留宿赋诗而“后返。”今年春，盗起邻郡，余
徙长乐未阅月，邑遭兵火，焚爇殆尽，独三岩岿然，栋
宇如故。岂非神佛护持，师之道力，有以感格之也耶？
其秋以书来，求余记之。余既雅重师为人，又爱岩壑
之美，记其敢辞？然窃怪近世贵耳而贱目，读《前史》见
鸠摩罗什、佛图澄、万回、普化之流，竦然慕之，恨不与
同时。偶有其人，则又不甚信重，类多如此，何独浮屠
氏哉？书于《记》末，庶几览者有感于斯言。“绍兴元年辛
亥八月五日记。”